CELEX: 32016D0851
Language: lv
Date: 2016-05-26 00:00:00
Title: Komisijas Īstenošanas lēmums (ES) 2016/851 (2016. gada 26. maijs), ar ko attiecībā uz atļauju Horvātijai pārskatīt tās ikgadējo GSE uzraudzības programmu groza Lēmuma 2009/719/EK pielikumu (izziņots ar dokumenta numuru C(2016) 3097) (Dokuments attiecas uz EEZ)

28.5.2016   
            
            
               LV
            
            
               Eiropas Savienības Oficiālais Vēstnesis
            
            
               L 141/131
            
         KOMISIJAS ĪSTENOŠANAS LĒMUMS (ES) 2016/851
   (2016. gada 26. maijs),
   ar ko attiecībā uz atļauju Horvātijai pārskatīt tās ikgadējo GSE uzraudzības programmu groza Lēmuma 2009/719/EK pielikumu
   
      
         (izziņots ar dokumenta numuru C(2016) 3097)
      
   
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2001. gada 22. maija Regulu (EK) Nr. 999/2001, ar ko paredz noteikumus dažu transmisīvo sūkļveida encefalopātiju profilaksei, kontrolei un apkarošanai (1), un jo īpaši tās 6. pantu,
   tā kā:
   
               (1)
            
            
               Regulā (EK) Nr. 999/2001 ir izklāstīti noteikumi dzīvnieku transmisīvo sūkļveida encefalopātiju (TSE) profilaksei, kontrolei un apkarošanai. Tajā noteikts, ka katra dalībvalsts saskaņā ar regulas III pielikumu veic ikgadēju TSE uzraudzības programmu, kuras pamatā ir aktīvā un pasīvā uzraudzība. Turklāt Regulas (EK) Nr. 999/2001 6. panta 1.b punktā noteikts, ka dalībvalstis, kuras var pierādīt epidemioloģiskās situācijas uzlabošanos valstī atbilstoši konkrētiem kritērijiem, kas noteikti minētās regulas III pielikuma A nodaļas I daļas 7. punktā, var pārskatīt to ikgadējās uzraudzības programmas.
            
         
               (2)
            
            
               Ar Komisijas Lēmumu 2009/719/EK (2) minētā lēmuma pielikumā uzskaitītajām dalībvalstīm atļauj pārskatīt to ikgadējās govju sūkļveida encefalopātijas (GSE) uzraudzības programmas saskaņā ar Regulas (EK) Nr. 999/2001 6. panta 1.b punktu. Pašlaik pielikumā ir iekļautas 25 dalībvalstis, proti, visas dalībvalstis, izņemot Bulgāriju, Horvātiju un Rumāniju.
            
         
               (3)
            
            
               Horvātija 2015. gada 22. janvārī iesniedza Komisijai pieteikumu par tās GSE ikgadējās uzraudzības programmas pārskatīšanu.
            
         
               (4)
            
            
               Eiropas Pārtikas nekaitīguma iestāde (EFSA) 2016. gada 8. februārī publicēja zinātnisko ziņojumu par novērtējumu attiecībā uz GSE uzraudzības režīma pārskatīšanu Horvātijā (3) (“EFSA ziņojums”). EFSA ziņojumā norādīts, ka Horvātijas pievienošana epidemioloģiskajai vienībai, kurā ietilpst pašlaik Lēmuma 2009/719/EK pielikumā iekļautās 25 dalībvalstis, pieņemot, ka tiek īstenots pašreizējais uzraudzības režīms, kas šīm 25 dalībvalstīm atļauts ar Lēmumu 2009/719/EK, ļautu epidemioloģiskajā vienībā, ko veido minētās 25 dalībvalstis plus Horvātija, ar 95 % ticamības līmeni noteikt GSE izplatības modelim, kurā pieaugušu liellopu populācijā ir ne mazāk kā viens slimības gadījums uz 3 789 838. Minētais izplatības modelis ir jutīgāks nekā minimālais izplatības modelis attiecībā uz A tipa uzraudzību, kas definēta Regulas (EK) Nr. 999/2001 II pielikuma D nodaļas 1. punkta a) apakšpunktā, proti, 1 slimības gadījums uz 100 000 pieaugušu liellopu populāciju valstī vai reģionā, ar ticamības līmeni 95 %.
            
         
               (5)
            
            
               No 2010. gada 14. līdz 23. jūnijam un no 2012. gada 26. novembra līdz 6. decembrim Komisija Horvātijā veica revīzijas, lai novērtētu pasākumus saistībā ar GSE (“Komisijas revīzijas”). Komisijas revīzijas aptvēra liellopu identificēšanas un izsekojamības sistēmu un barības aizlieguma īstenošanu Horvātijā. Tādēļ Komisijas revīziju rezultātus izmantoja, lai novērtētu Horvātijas iesniegtā pieteikuma atbilstību kritērijiem, kas noteikti Regulas (EK) Nr. 999/2001 III pielikuma A nodaļas I daļas 7.1. punkta b) un c) apakšpunktā.
            
         
               (6)
            
            
               Pamatojoties uz informāciju, kas iekļauta Horvātijas iesniegtajā pieteikumā par tās GSE ikgadējās uzraudzības programmas pārskatīšanu, EFSA ziņojumā sniegto informāciju un Komisijas revīzijās iegūto informāciju, Horvātijas iesniegtais pieteikums ir novērtēts labvēlīgi. Tādēļ ir lietderīgi atļaut Horvātijai pārskatīt tās ikgadējo GSE uzraudzības programmu saskaņā ar tādiem pašiem nosacījumiem, kādi attiecas uz 25 dalībvalstīm, kuras pašlaik iekļautas Lēmuma 2009/719/EK pielikumā.
            
         
               (7)
            
            
               Tāpēc būtu attiecīgi jāgroza Lēmuma 2009/719/EK pielikums.
            
         
               (8)
            
            
               Šajā lēmumā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
            
         IR PIEŅĒMUSI ŠO LĒMUMU.
   1. pants
   Lēmuma 2009/719/EK pielikumā pēc ieraksta “— Francija” un pirms ieraksta “— Itālija” iekļauj ierakstu “— Horvātija”.
   2. pants
   Šis lēmums ir adresēts dalībvalstīm.
   
      Briselē, 2016. gada 26. maijā
      
         
            Komisijas vārdā –
         
         
            Komisijas loceklis
         
         Vytenis ANDRIUKAITIS
      
   
   
      (1)  OV L 147, 31.5.2001., 1. lpp.
   
   
      (2)  Komisijas 2009. gada 28. septembra Lēmums 2009/719/EK, ar ko dažām dalībvalstīm atļauj pārskatīt valsts ikgadējo GSE uzraudzības programmu (OV L 256, 29.9.2009., 35. lpp.).
   
      (3)  EFSA Journal (2016); 14(2):4399.